বিহারে মদ নিষিদ্ধ হওয়ার পর সীমান্তবর্তী উত্তর দিনাজপুর জেলা থেকে তা গোপনে পাচার শুরু হয়েছে। এই পাচারের জন্য বিহারের পূর্ণিয়ার বাসিন্দা সঞ্জিত কুমার নামের এক যুবক অভিনব পদ্ধতি নিয়েছিল।
কিন্তু শেষরক্ষা হল না। পাচারের আগেই সে পুলিশের নজরে পড়ে যায়। তাকে তল্লাশি করতেই পুলিশের চক্ষু চড়কগাছ! জামাকাপড়ের আড়ালে সারা শরীরে ওই যুবক মদের পাউচ সেলোটেপ দিয়ে আটকে রেখে তা বিহারে পাচার করার চেষ্টায় ছিল।
পুলিশ সূত্রে জানা গিয়েছে, ডালখোলা স্টেশনে শনিবার রাতে এক যুবককে প্ল্যাটফর্মে অস্বাভাবিক ভঙ্গিতে খুঁড়িয়ে হাঁটতে দেখা যায়। কর্তব্যরত পুলিশের তা দেখে সন্দেহ হয়।পুলিশ তাকে ডাকতেই সে পালাবার চেষ্টা করে। পুলিশকর্মীরা দৌড়ে তাকে ধরে ফেলে। জেরায় সে অসংলগ্ন উত্তর দিতে থাকে। এতে পুলিশের সন্দেহ আরও বেড়ে যায়।

এই বিষয়ে অন্যান্য খবর

মাদক পাচারকারী মহিলা ধৃত, বললেন ‘সৎ উদ্দেশ্যেই’ এই কাজ!


তাকে তল্লাশি শুরু করতেই দেখা যায় হাতে, তার পায়ে ও সারা শরীরে প্রায় ৪০টি মদের পাউচ সে সেলোটেপ দিয়ে আটকে রেখেছে। জেরায় সঞ্জিত স্বীকার করেছে, সে এই পাউচগুলি লুকিয়ে বিহারে নিয়ে গিয়ে চড়া দামে বিক্রি করত। বিহারের পূর্ণিয়ার বাসিন্দা সে। ডালখোলা থেকে ওই পাউচগুলি কিনে সে বিহারে পাচার করছিল। পুলিশ তাকে গ্রেফতার করেছে।